รู้จัก โทมัส กาย ผู้ทำกำไรหลายเด้ง จากหุ้นปั่น 300 ปีที่แล้ว
เขาคนนี้ คือใคร ? ลงทุนแมนจะเล่าให้ฟัง
7 ส.ค. 2565

รู้จัก โทมัส กาย ผู้ทำกำไรหลายเด้ง จากหุ้นปั่น 300 ปีที่แล้ว /โดย ลงทุนแมน
รู้หรือไม่ว่า เซอร์ไอแซก นิวตัน ผู้ค้นพบกฎแรงโน้มถ่วงของโลก 
เคยขาดทุนมหาศาลจากการลงทุน เพราะเป็นหนึ่งในเหยื่อของการปั่นหุ้น South Sea Company
จนถึงขนาดเคยพูดไว้ว่า “ผมสามารถคำนวณการเคลื่อนไหวของดวงดาวได้ แต่ไม่สามารถคำนวณความบ้าคลั่งของมนุษย์ได้”
อย่างไรก็ตาม ยังมีนักลงทุนธรรมดาคนหนึ่ง ชื่อว่า โทมัส กาย 
สามารถทำกำไรจากเหตุการณ์ฟองสบู่เดียวกันนี้ได้อย่างมหาศาล
แล้วเขาคนนี้ คือใคร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
นักลงทุนคนนี้ มีชื่อว่า โทมัส กาย เขาเกิดในปี 1644 หรือราว 378 ปีก่อน
ทางตอนใต้ของกรุงลอนดอน โดยมีคุณพ่อเป็นช่างต่อเรือขนาดเล็กในอังกฤษ
ในยุคนั้น การลงทุนในตลาดหุ้น ไม่ได้เป็นสิ่งที่คนทั่วไปจะยึดเป็นอาชีพ 
เช่นเดียวกันกับโทมัส กาย ที่แรกเริ่มเดิมทีนั้น เขาไม่ได้เป็นคนที่ดูจะสนใจตลาดหุ้นเท่าไรนัก
เมื่อโตเป็นวัยรุ่น เขาได้เข้าฝึกงานกับร้านขายหนังสือแห่งหนึ่ง 
นั่นเป็นจุดเริ่มต้น ที่ทำให้เขาอยากเป็นเจ้าของร้านขายหนังสือ
และเมื่อเขาอายุได้ 24 ปี เขาเริ่มเปิดร้านขายหนังสือเป็นของตัวเอง
ซึ่งร้านหนังสือของเขา ส่วนใหญ่จะขายหนังสือที่เกี่ยวกับศาสนา และพระคัมภีร์ไบเบิล
โดยที่ต้องเป็นคัมภีร์ไบเบิล ก็เพราะเขาสังเกตเห็นว่า คัมภีร์ไบเบิลที่จัดพิมพ์ โดยมหาวิทยาลัยออกซฟอร์ด
มักจะมีขนาดที่หนา และมีราคาแพง ทำให้ไม่เหมาะที่จะนำไปใช้งาน
เขาจึงเริ่มนำเข้าคัมภีร์ไบเบิลจากเนเธอร์แลนด์อย่างผิดกฎหมาย และนำมาขายในราคาถูก
ด้วยเจตนาที่ดี ที่ต้องการเผยแผ่คัมภีร์ไบเบิลให้คนทั่วไปเข้าถึงในวงกว้าง
เรื่องนี้จึงได้กลายมาเป็นใบเบิกทางให้เขาในเวลาต่อมา 
เขาได้รับการแต่งตั้งให้เป็นคนพิมพ์คัมภีร์ไบเบิล ให้กับสำนักพิมพ์ของมหาวิทยาลัยออกซฟอร์ด
ตั้งแต่นั้นมา เขากลายเป็นบุคคลที่สามารถสร้างฐานะได้ จากการขายคัมภีร์ไบเบิลในราคาถูก 
และก็ได้เริ่มขยับเข้าสู่ธุรกิจการเงินและการลงทุน ด้วยการเป็นนายหน้าซื้อขายหลักทรัพย์ให้กับรัฐบาล 
เช่น การออกตั๋วทะเล ซึ่งเปรียบเสมือนเงินตรา ที่ถูกใช้โดยกองทัพเรืออังกฤษ
สาเหตุที่มีการออกตั๋วทะเล เพื่อใช้แทนเงินสดนั้น 
ก็เนื่องมาจากว่า ในสมัยนั้นรัฐบาลอังกฤษกำลังถังแตก จากการทำสงครามกับสเปน
โดยตั๋วทะเล ถือเป็นหนี้สินของรัฐบาลอังกฤษ 
ซึ่งต่อมาจะถูกโอนให้กับบริษัท South Sea รับภาระการจ่ายหนี้แทนรัฐบาล
เพื่อแลกกับสัมปทานในการค้าทาส และสินค้าอื่น ๆ ในแถบทวีปอเมริกาใต้
บริษัท South Sea ได้ให้สิทธิ์เจ้าหนี้ในการแปลงสัญญาเงินกู้ ให้เป็นหุ้นของบริษัทได้
ซึ่งโทมัส กาย ก็เป็นหนึ่งในเจ้าหนี้ของบริษัท ที่ทำการแปลงสัญญาเงินกู้ ให้เป็นหุ้นของบริษัท
มีการประเมินกันว่า เขามีหุ้นในบริษัท South Sea มูลค่า ณ ขณะนั้น 2.2 ล้านบาท
หรือหากตีเป็นมูลค่าในปัจจุบัน จะได้ราว 3,500 ล้านบาท
ในช่วงนั้นรัฐบาลอังกฤษออกกฎหมายกีดกัน ไม่ให้บริษัทอื่นเข้ามาทำธุรกิจแข่งขันกับบริษัท South Sea เพื่อปกป้องสัมปทานที่เคยให้ไว้กับบริษัท ประกอบกับนักลงทุนเริ่มขอกู้ยืมเงินจากธนาคาร เพื่อนำมาซื้อหุ้น
ส่งผลให้ราคาหุ้นเพิ่มขึ้นเรื่อย ๆ จนราคาหุ้นวิ่งจากระดับไม่กี่ 100 ปอนด์ สู่ 1,000 ปอนด์ ภายในระยะเวลาไม่ถึง 1 ปี
เมื่อโทมัส กาย เห็นราคาหุ้นเพิ่มขึ้น จนหุ้นที่เขามีอยู่ทำผลตอบแทนได้หลายเท่าตัว
เขาจึงตัดสินใจขายหุ้นทั้งหมดเพื่อทำกำไร 
โดยมีการประเมินว่าเขาได้กำไรมากถึง 11 ล้านบาท ณ ขณะนั้น
หรือหากตีเป็นมูลค่าเงินในปัจจุบัน จะได้ราว 17,600 ล้านบาท
คิดเป็นผลตอบแทน จากการทำกำไรมากถึง 5 เด้ง เลยทีเดียว
ไม่เพียงเท่านั้น เขายังรู้จักการต่อยอดกำไรที่ได้มา 
ด้วยการแบ่งเงินไปลงทุนในพันธบัตรรัฐบาล ที่ให้ดอกเบี้ย 4% ถึง 5% ต่อปี ประมาณ 8 ล้านบาท
โดยกำไรที่เหลือ เขานำเงินไปลงทุนในหุ้นของบริษัท East India ที่มีความเสี่ยงน้อยกว่า
ต่อมา เมื่อความจริงปรากฏว่า บริษัท South Sea ไม่สามารถสร้างผลกำไร ได้ตามที่นักลงทุนคาดหวัง
ราคาหุ้นของ South Sea Company ก็ปรับตัวลดลงอย่างรุนแรง เหลือเพียงราคาหุ้นละ 100 ปอนด์
ซึ่งเหตุการณ์ดังกล่าว ทำให้นักลงทุนหลายพันชีวิต ขาดทุนอย่างหนัก
หนึ่งในนั้นก็คือ เซอร์ไอแซก นิวตัน อัจฉริยะผู้ค้นพบทฤษฎีแรงโน้มถ่วงของโลก 
กลับขาดทุนจากการลงทุนในหุ้นของบริษัท South Sea
เพราะแห่เข้าไปซื้อหุ้นตามคนหมู่มาก ที่เห็นราคาหุ้นปรับตัวพุ่งสูงขึ้นมาอย่างรวดเร็ว 
จนในที่สุดเมื่อฟองสบู่แตก เขาก็ขาดทุนอย่างมหาศาล
ในทางกลับกัน โทมัส กาย สามารถสร้างความมั่งคั่ง จากเหตุการณ์นี้ได้เป็นอย่างมาก 
และด้วยความที่เขาเป็นชายโสด และไม่มีลูกหลาน เขาจึงบริจาคเงินทั้งหมดของเขา เพื่อสร้างโรงพยาบาลขึ้นมา ชื่อว่า Guy’s Hospital โดยในปัจจุบัน โรงพยาบาลแห่งนี้ยังคงเปิดทำการอยู่ในใจกลางกรุงลอนดอน
เรื่องราวของ โทมัส กาย เป็นหนึ่งในกรณีศึกษา สำหรับนักลงทุนได้เป็นอย่างดี
หากเมื่อไรก็ตาม ที่เรามีความโลภ หรือยึดมั่นในหุ้นตัวใดตัวหนึ่งมากเกินไป
เราก็อาจขาดทุนอย่างมหาศาล ได้เหมือนกัน
แต่ถ้าเรารู้จัก ประเมินมูลค่า กับราคาที่เหมาะสม
ก็จะทำให้เราสามารถหลีกเลี่ยงการขาดทุน และนำเงินนั้นไปหาการลงทุนใหม่ ที่ดีกว่าเดิม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-